১১ একজন উদাহরণযোগ্য স্ত্রী তার পরিবারের মঙ্গলের জন্য কাজ করেন। (পড়ুন, হিতোপদেশ ১৪:১.) মস্তকব্যবস্থার প্রতি অসম্মান দেখান এমন একজন মূর্খ স্ত্রীর বিপরীতে, একজন বিজ্ঞ স্ত্রীর এই ব্যবস্থার প্রতি গভীর সম্মান রয়েছে। অবাধ্য ও স্বাধীনচেতা মনোভাব, যা কিনা জগতের বৈশিষ্ট্য, সেগুলো প্রকাশ করার পরিবর্তে তিনি তার সাথির বশীভূত থাকেন। (ইফি. ২:২) একজন মূর্খ স্ত্রী তার স্বামী সম্বন্ধে বিরূপ মন্তব্য করতে দ্বিধা করেন না আর অন্যদিকে একজন বিজ্ঞ স্ত্রী সেই সম্মানকে বৃদ্ধি করার প্রচেষ্টা করেন, যা ইতিমধ্যেই তার সন্তান এবং অন্যদের তার স্বামীর প্রতি রয়েছে। এইরকম একজন স্ত্রী সতর্ক থাকেন যেন তিনি ক্রমাগত তার স্বামীর খুঁত ধরে এবং তার সঙ্গে তর্কবিতর্ক করে তার স্বামীর মস্তকপদকে খর্ব না করেন। এ ছাড়া, মিতব্যয়ী হওয়ার বিষয়টাও বিবেচনা করতে হবে। একজন মূর্খ স্ত্রী সম্ভবত তার পরিবারের কষ্টার্জিত সম্পদগুলোর অপচয় করে থাকেন। কিন্তু, একজন সমর্থনকারী স্ত্রী এইরকম নন। তিনি তার স্বামীকে টাকাপয়সা সংক্রান্ত ব্যাপারে সহযোগিতা করে থাকেন। তিনি সাধারণত বিচক্ষণতা ও মিতব্যয়িতার সঙ্গে কাজ করেন। তিনি তার স্বামীকে অতিরিক্ত সময় কাজ করার জন্য চাপ দেন না।